**ENFP** (extroverzia, intuícia, cítenie, vnímanie), nazývaný **Bojovník**, **Agitátor** alebo **Šampión** je jeden z šestnástich osobnostných typov v rámci indikátora Myers-Briggs Type Indicator (MBTI). Ľudia tohto typu sú entuzia­s­tickí, charizmatickí a kreatívni. Sú zábavní a spontánni, nemajú radi rutinu a nedokážu sa dlhšiu dobu sústrediť na niečo, čo im pripadá neinšpirujúce a nudné. K ľudom sú empatickí, starostliví, no môžu byť výbušní a vyžadujú od ostatných uznanie. Patria do temperamentu idealistov (NF), v celkovej populácii sa objavujú v 8,1%, z čoho len jedna tretina sú muži.

ENFP využívajú ako primárne poznávacie funkcie extrovertnú intuíciu a introvertné cítenie (Ne-Fi). ENFP je ekvivalentom sociotypu IEE-ENFp (intuitívno-etický extratim).

Charakteristika
---------------

ENFP sú nepokojní, no otvorení idealisti. Sú jedným z najviac všestranných typov, dobre komunikujúcich a pracujúcich s ľuďmi, no dobrí aj s nápadmi či teóriami. Často sa kvôli ich zamýšľavému, no sociálnemu a dobrosrdečnému správaniu označujú ako hybrid introverta a extroverta – ambivert. Záleží im na ich autenticite a na svojom vonkajšom obraze, chcú byť videní svojími najlepšími vlastnosťami. Majú silné, niekedy až prekvapivé myšlienky a názory, ktoré si tvoria vlastným uvážením podľa vlastného zmyslu morality, a snažia sa zmeniť v realitu pomocou energického nadšenia, motivujúce často aj ostatných. Majú veľakrát viac nápadov, ako zvládajú realizovať. Svoje hodnoty zakladajú na presvedčeniach získané z ich skúseností, z pocitov ostatných a vlastného pohľadu na dobro a zlo. Svoje názory si dokážu silno chrániť a ťažšie znášajú kritiku. Dokážu byť silno pomstychtiví alebo depresívni, najmä po zrade blízkeho. Napriek tomu sú ENFP jeden z najpriateľskejších a najmenej predsudkových typov. Dokážu sa na jednu situáciu pozerať z viacerých uhlov pohľadu a rešpektujú každého individualitu. Silne zakladajú na priateľstvách či vzťahoch (najviac z typov idealistického temperamentu) a neradi sú sami. Radi nadväzujú nové vzťahy, čo sa niektorým introvertným typom môže však zdať zastrašujúce. Aj keď sú extroverti, majú radi zmysluplné konverzácie a debaty, radi čítajú alebo píšu príbehy a sú fanúšikovia umenia. Sú značne viac diplomatickí a zamýšľaví ako praktickí či taktickí. Dokážu byť vážni, no radi dávajú najavo ich detinskejšiu stránku. Majú radi rozprávanie vtipov alebo hľadanie nových zážitkov či skúseností. Boja sa nudy, rutiny a stagnácie, niekedy sa tak môžu javiť ako nestabilní či nestáli. Môžu mať prudkejšie zmeny nálad, ťažšie zvládajú stres a vonkajší nátlak. Sú často sebakritickí a snažia sa byť čo najlepšími, ako môžu.

ENFP vidia svet často dramaticky a v mnohých možnostiach. Ich nápady sú často spontánne, originálne, no dezorganizované a majú zvyk nápady často zanechať pre nové a prípadne sa k starším nápadom vrátiť neskôr. Ľahko stratia motiváciu počas „nudnej" realizácie nápadov a ťažko dokážu byť motivovaní nápadmi ostatných. Sú autentickí, samostatní a optimistickí, prekvapení, keď niečo nevyjde podľa ich očakávania. V práci dokážu mať široký záber, preferujú však najmä nevysiľujúcu zábavnú prácu s ľuďmi. Z idealistických typov dokážu najlepšie rozmýšľať bleskovo a za pochodu podľa vývoja situácie. Nemajú radi obmedzovanie slobody a závislosť. Z hľadiska povolania často bývajú žurnalisti, učitelia, politici, sociálni pracovníci či herci.

### Vývoj

V detstve sa ENFP najmä vyvíja ich dominantná funkcia – extrovertná intuícia – zodpovedná za nové nápady a spojenia. Sú otvorení novým skúsenostiam a zhovorčiví, napriek tomu často čítajú a sledujú, ako veci fungujú na vytvorenie väčších súvislostí. Odmala dávajú dojem všestrannosti z praktického aj intelektuálneho hľadiska, majú však tendenciu sa dostávať do problémov, najmä pred pubertou. Počas puberty ENFP prechádza silnými zmenami kvôli vývoju ich pomocnej funkcie, a môžu sa javiť viac uzatvorení do seba v niektorých chvíľach. Počas tejto fázy sa snažia nájsť „sami seba" v nových pocitoch a získavajú silný zmysel morality. Po puberte a krátko pred jej koncom sa dostávajú do vnútornej rovnováhy a budujú si charakter ostávajúci im po zvyšok života. Počas dospelosti sa snažia nájsť najmä rovnováhu vo svojich vlastných skúsenostiach a nápadoch, hľadajúc rovnováhu, vnútorné uspokojenie a mier.

### Známe osobnosti

John Lennon, populárny britský spevák a mierový aktivista s osobnostným typom ENFP.
* Quentin Tarantino
* Louis Tomlinson
* Ellen DeGeneres
* Meg Ryan
* RM (Kim Nam-joon)
* Russel Brand
* Kelly Clarkson
* Robin Williams
* Robert Downey Jr.
* Will Smith
* John Lennon
* Kesha "Ke$ha" Sebert
* Kanye West
* Helen Kellerová
* Jany Oravec

#### Fiktívne postavy

* Spider-Man (MARVEL)
* Michael Scott (The Office)
* Carrie Bradshaw (Sex v meste)
* Willie Wonka (Charlie a továreň na čokoládu)
* Naruto Uzumaki (Naruto)
* Flowey (Undertale)
* Elizabeth Benettová (Pýcha a predsudok)
* Phill Dumphy (Modern Family)
* Piper Chapman (Orange is the New Black)
* Hoban Washburne (Firefly)
* Peeta Mellark (Hry o život)
* Jennifer Kellerová (Hviezdna brána: Atlantída)

Poznávacie funkcie
------------------

*Bližšie informácie v hlavnom článku: Myers-Briggs Type Indicator#Poznávacie funkcie*

| Dominantná funkcia | Pomocná funkcia | Úľavná funkcia | Podradená funkcia |
| --- | --- | --- | --- |
| Extrovertná intuícia(Ne) | Introvertné cítenie(Fi) | Extrovertné rozmýšľanie(Te) | Introvertné snímanie(Si) |

Ich dominantná vlastnosť je **extrovertná intuícia**, ktorá je známa hľadaním nových vecí, vymýšľaním nových nápadov, hravosťou a nespokojnosťou. Pri rozmýšľaní nad nápadmi často hovoria nahlas a v súvislostiach, niekedy ostatným nedávajúc zmysel. Na extroverta sú veľmi zamýšľaví, napriek tomu sú veľmi aktívni a často sa zamýšľajú, ako by mohli zlepšiť život sebe aj ostatným. Pri sledovaní udalostí sledujú okrem informácií aj kontext, tón hlasu, okolnosti a iné neverbálne prostriedky komunikácie - "čítajú medzi riadkami" a domýšľajú si k povedanému aj nepovedané. ENFP sledujú mnohé možnosti a spôsoby, neradi majú radi úzkomyseľnosť. Ich pomocná funkcia, tvoriaca pár s intuíciou je **introvertné cítenie**, čo spôsobuje ich emotívnosť a citové videnie sveta, snahu pochopiť seba a svet. Dáva ENFP a taktiež ESFP vnímanie sveta moralitou (dobré a zlé) a osobnými hodnotami. Ich rozhodnutia sú teda viac založené na morálnom a etickom dôsledku ako na logickosti a racionalite.

Úľavnou funkciou ENFP je **extrovertné rozmýšľanie**, ktorým sa ENFP snažia racionálne dávať najavo svoje nápady, získané extrovertnou intuíciou. Mimo primárny funkciový pár, ENFP preferujú neracionálne rozhodovanie a vyjadrovanie nad racionálnym, no dokážu vytvárať úsudky aj logicky a neemotívne. V takých prípadoch sa však často stávajú pasívne agresívni. Na druhej strane, táto funkcia posilňuje vodcovské schopnosti a sebavedomie tohoto typu. Posledná, podradená funkcia je **introvertné snímanie**, zamerané na správanie a zážitky. Vďaka tejto funkcii sú ENFP náchylní na veľké nečakané zmeny, ktoré im nevyhovujú napriek ich nepreferencii k rutine. Majú slabé cítenie tradícií, čo ich robí flexibilnejšími, ale zato môžu mať problémy so záväzkom. V porovnaní so Se typmi nemajú veľké potreby finančného bohatstva či materiálnych radostí. Taktiež napriek ich sledovania sveta z väčších súvislostí dokážu byť perfekcionistickí.

Referencie
----------

1. ↑   *ENFP* [online]. Psychology Wiki, 12.3.2014, [cit. 2021-03-14]. Dostupné online. (angličtina)
2. 1 2   *Introduction to Campaigner (ENFP) Personality* [online]. 16Personalities, [cit. 2021-03-14]. Dostupné online. (angličtina)
3. 1 2   *"Agitátor" osobnosť (ENFP)* [online]. 16Personalities, [cit. 2021-03-14]. Dostupné online.
4. 1 2  KIRSEY, David West. *Please Understand Me II: Temperament, Character, Intelligence*. 1st Edition. vyd. [s.l.] : Prometheus Nemesis Book Company, 1978. ISBN 978-1885705020. S. 173 - 175. (angličtina)
5. ↑   *The 16 MBTI® Types* [online]. The Myers & Briggs Foundation, [cit. 2021-03-14]. [www.myersbriggs.org/my-mbti-personality-type/mbti-basics/the-16-mbti-types.asp Dostupné online.] (angličtina)
6. ↑  SARWAR, Sufiyan. *Myers-Briggs Type Indicator MBTI REPORT* [online]. Academia.edu, 2020, [cit. 2021-03-12]. Dostupné online. (angličtina)
7. ↑  CHERRY, Kendra; MORIN, Amy. *An Overview of the ENFP Personality Type* [online]. Verywell Mind, 26.1.2020, [cit. 2021-03-14]. Dostupné online. (angličtina)
8. ↑   *Myers Briggs Statistics* [online]. Statistic Brain, 24.9.2017, [cit. 2021-03-10]. Dostupné online. Archivované 2021-03-03 z originálu. (angličtina)
9. ↑  GANIN, Sergei. *How to convert MBTI® type to Socionics type* [online]. Socionics.com, 14.4.2007, [cit. 2021-03-14]. Dostupné online. (angličtina)
10. ↑  BUKALOV, Aleksandr. *Соционика, типологииюнга и майерс-бриггс:сходства и различия* [online]. Международный институт соционики, 1998, [cit. 2021-03-14]. Dostupné online. (ruština)
11. 1 2 3  DRENTH, Andrew. *The 16 Personality Types: Profiles, Theory, & Type Development*. [s.l.] : [s.n.], 2017. ISBN 978-0979216831. S. 115 - 124. (angličtina)
12. ↑  DRENTH, Andrew. *ENFP Personality Type: The Creative Idealist* [online]. Personality Junkie, [cit. 2021-03-14]. Dostupné online. (angličtina)
13. ↑  HEISS, Marína Margaret. *Extraverted iNtuitive Feeling Perceiving* [online]. Typelogic, 28.2.2011, [cit. 2021-03-14]. (4.) Dostupné online. (angličtina)
14. ↑   *Typológia osobnosti ENFP* [online]. Emiero, [cit. 2021-03-18]. Dostupné online.
15. 1 2   *Famous & Fictional People with ENFP Personality Type* [online]. Personality Database, [cit. 2021-03-18]. Dostupné online. (angličtina)
16. ↑   *A Collection of Idealist Champions* [online]. Keirsey, [cit. 2021-03-18]. Dostupné online. (angličtina)

  


| * z
* d
* u
Myers-Briggs Type Indicator |
| --- |
| Osobnostné typy | 

|  |  |  |  |  |  |
| --- | --- | --- | --- | --- | --- |
| Zamýšľavý(N) | 

|  |  |
| --- | --- |
| Racionalisti(NT) | 
* INTJ
* INTP
* ENTJ
* ENTP

 |
| Idealisti(NF) | 
* INFJ
* INFP
* ENFJ
* ENFP

 |

 |
| Všímavý(S) | 

|  |  |
| --- | --- |
| Strážcovia(SJ) | 
* ISTJ
* ISFJ
* ESTJ
* ESFJ

 |
| Remeselníci(SP) | 
* ISTP
* ISFP
* ESTP
* ESFP

 |

 |

 |
| Dvojice osobnosti | 

|  |  |
| --- | --- |
| Energia | 
* Introverzia
* Extroverzia

 |
| Vnímanie | 
* Zmysly
* Intuícia

 |
| Rozhodovanie | 
* Myslenie
* Cítenie

 |
| Štruktúra | 
* Úsudok
* Vnímanie

 |

 |
| Súvisiace články | 
* Osobnosť
* Temperament
* Carl Gustav Jung
* Socionika
* Enneagram

 |